CELEX: 32014R0972
Language: et
Date: 2014-09-11 00:00:00
Title: Komisjoni rakendusmäärus (EL) nr 972/2014, 11. september 2014 , teatavate kaupade klassifitseerimise kohta kombineeritud nomenklatuuris

16.9.2014   
            
            
               ET
            
            
               Euroopa Liidu Teataja
            
            
               L 274/1
            
         KOMISJONI RAKENDUSMÄÄRUS (EL) nr 972/2014,
   11. september 2014,
   teatavate kaupade klassifitseerimise kohta kombineeritud nomenklatuuris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
   ning arvestades järgmist:
   
               (1)
            
            
               Määrusele (EMÜ) nr 2658/87 lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
            
         
               (2)
            
            
               Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
            
         
               (3)
            
            
               Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
            
         
               (4)
            
            
               On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja nõukogu määruse (EMÜ) nr 2913/92 (2) artikli 12 lõike 6 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.
            
         
               (5)
            
            
               Käesoleva määrusega ette nähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
   Artikkel 2
   Siduvale tariifiinformatsioonile, mis ei ole kooskõlas käesoleva määrusega, võib määruse (EMÜ) nr 2913/92 artikli 12 lõike 6 kohaselt tugineda veel kolme kuu vältel pärast käesoleva määruse jõustumist.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. september 2014
      
         
            Komisjoni nimel
         
         
            presidendi eest
         
         
            komisjoni liige
         
         Algirdas ŠEMETA
      
   
   
      (1)  EÜT L 256, 7.9.1987, lk 1.
   
      (2)  Nõukogu määrus (EMÜ) nr 2913/92, 12. oktoober 1992, millega kehtestatakse ühenduse tolliseadustik (EÜT L 302, 19.10.1992, lk 1).
   
      LISA
      
                  Kauba kirjeldus
               
               
                  Klassifikatsioon
                  (CN-kood)
               
               
                  Põhjendus
               
            
                  (1)
               
               
                  (2)
               
               
                  (3)
               
            
                  Vedel toode, mis koosneb silaanist, metakrüüloksüdetsüülfosfaadi (MDP) monomeerist, dimetakrülaatvaikudest, 2-hüdroksüetüülmetakrülaadist (HEMA), kopolümeerist, täiteainest, etanoolist, veest ja initsiaatoritest. Toode on ette nähtud hambaravis kasutamiseks.
                  Selle toote abil valmistatakse hambaaukude pinda ette täidismaterjali sidumiseks. Seda saab kasutada ka juure tuimestamiseks, dentiini katmiseks enne amalgaamplommide tsementeerimist, klaasionomeerist taastusmaterjalide kaitsekihina või aukude ja fissuuride silandi sidumiseks.
               
               
                  3006 40 00
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreegliga 1, üldreegli 3 punktiga a ja üldreegliga 6, grupi 30 märkuse 4 punktiga f ning CN-koodide 3006 ja 3006 40 00 sõnastusega.
                  Arvestades toote objektiivseid omadusi, nimelt etanooli- ja veesisaldust, on see toode vedelam kui traditsiooniline täiteaine ning imbub kergesti hambasse.
                  Kuigi toode sarnaneb liimiga, kasutatakse seda hammaste kruntimiseks, et aktiveerida hamba pinnal olev dentiin täiteaine sidumiseks. Toode jääb hambale ravi ajal ja pärast seda ning sellest saab täiteaine lahutamatu osa.
                  Toote klassifitseerimine liimina rubriiki 3506 on välistatud, kuna rubriigis 3006 on esitatud täpsem kirjeldus. Lisaks ei ole mõned ettenähtud kasutusviisid (juure tuimestamine, dentiini katmine ja kaitsekihina kasutamine) liimi puhul tavalised.
                  Seepärast tuleb nimetatud toode klassifitseerida CN-koodi 3006 40 00 (hambatsemendid ja muud hambatäidised) alla.